**Sunt ce vrei tu**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ți-am construit castelul din cuvinte

pe care numai ție ți le-am spus,

dar, care-au fost, nu-mi mai aduc aminte;

știu doar că le-am șoptit către apus.

Îmi amintesc de noaptea-ceea-n care,

uimiți, ne-am declarat că ne iubim

iar în sărutul nostru, fiecare,

am înțeles că am putea să fim,

în cartea vieții, umbre de-altădată

ce iar s-au întâlnit, pe vechi cărări

de suflete ce le-au parcurs odată

și le-au pierdut în valuri de uitări.

Castelul nostru, încă mai rezistă,

bătut de vânturi și udat de ploi,

în sufletele noastre ce insistă

să-l reclădim, să-i facem turnuri noi

și, printre nori să strălucească iară

așa cum a făcut-o mai demult,

căci este încă, nu doar vrea să pară,

o vrajă dintr-un vis ciudat, ocult.

Sunt vrăjitor, sunt mag ce naște vise,

sunt ce vrei tu: iubire, suflet, chin,

sunt amintirea faptelor promise,

sunt nimeni uneori, și-al tău destin.